Kakawin Nītiśāstra/Pupuh 6
Pupuh VI – Aśwalalita

1. 
sira sang aweh sudāna ri sirang dhanādhipa pasungnya niṣphala tika
ikanang uwus warĕg sungana bhojanātiśaya niṣphalanya marika
kadi hudan ing samudra papaḍanya niṣphalanya hilang bañunya mapahit
ikang upakāra katriṇi taman prayoga paḍa niṣphalāywa tuladĕn

2. 
tan ana sudharma manglĕwihane kasatyan usirĕn tĕkap para-jana
tan ana kawah mahānglĕwihanerikang mrĕṣa tilarkĕnekang alĕñok
hyang anala sūrya candra yama bāyu satya sira sakṣyaning tri-bhuwana
mara nimaskara hyang iśanekanang bhuwana matya satyawacana

3. 
mrĕsa kita ring triyak daśani warṣa pāpa linakonta karing aji
sama-sama mānuṣeka śata warṣa durgati bhinukti yan mrĕṣa kita
yadi kita mithya ring widhi sahasra warṣa lawasing kapātaka kita
guru liniñok-liñok tan ana hinangning tahun ananta-pāpa katĕmu

4.
lima wilanging mrĕṣeka gawayĕn taman pamuhareka pāpa wangunĕn
ri sĕḍĕng angutsawāthawa wiwāha-kāla ri karakṣaning wita juga
athawa muwah karakṣani hurip nanarma masiwo-siwo mrĕṣa kita
lyana saka ring limeka kawaweng kawah kita tĕkapning aśwalalita

Nītiśāstra
]]
Pupuh 06